Sinckler vrygespreek op byt-klag | Netwerk24
Deur Stephen Nell 03 Augustus 2021 15:57
Kyle Sinckler Foto: Getty Images
Kyle Sinckler, die vaskopstut van die Britse en Ierse Leeus wat daarvan beskuldig is dat hy die Springbok-slot Franco Mostert in die afgelope naweek se tweede toets in die Kaapstad-stadion gebyt het, is Dinsdag in 'n tugverhoor onskuldig bevind.
Luidens 'n nuusverklaring deur Wêreldrugby het die tugkomitee beeldmateriaal uit verskeie hoeke bestudeer, terwyl Sinckler ook insette gelewer het.
"Die speler het ontken dat hy skuldig was aan vuilspel, wat 'n rooi kaart sou geregverdig het. Nadat alles in ag geneem is, het die komitee besluit dat daar nie bo alle twyfel gesê kan word dat die speler aan vuilspel skuldig is nie. Dit staan die speler vry om onmiddellik weer te speel."
Sinckler is op die Leeus se plaasvervangersbank vir Saterdag se derde toets teen die Bokke in die Kaapstad-stadion.